钦定古今图书集成/明伦汇编/闺媛典/第003卷 > 明仁孝文皇后内训 > 《慈幼章第十八》
## 钦定古今图书集成/明伦汇编/闺媛典/第003卷 > 明仁孝文皇后内训 > 《慈幼章第十八》

慈者，上之所以抚下也。上慈而不懈，则下顺而益亲，
故乔木竦而枝不附焉，渊水清而鱼不藏焉，甘瓠藟
于樛木，庶草繁于深泽，则子妇顺于慈，仁理也。若夫
待之以不慈，而欲责之以孝则下必不安。下不安则
心离，心离则忮忮则不祥莫大焉。为人父母者，其慈
乎，其慈乎！然有姑息以为慈，溺爱以为德，是自蔽其
下也。故慈者非违理之谓也，必也尽教训之道乎？然
亦有不慈者，则下不可以不孝，必也勇于顺令如伯
奇者乎？